recursal/SuperWikiNEXT-32B huggingface dataset:
**דניס-יראי אקרט איינסה** (בגרמנית: **Dennis-Yerai Eckert Ayensa**; נולד ב-9 בינואר 1997 בבון שבגרמניה) הוא כדורגלן גרמני המשחק בעמדת החלוץ בקבוצת רויאל אוניון סן-ז'ילואז מליגת העל הבלגית.

קריירת מועדונים
---------------

אקרט נולד בבון שבגרמניה, וגדל במחלקות הנוער של SC פולהיים, פ.צ. קלן, אלמניה אאכן ובורוסיה מנשנגלדבך. הוא החל את הקריירה המקצוענית שלו בקבוצות המילואים של בורוסיה מנשנגלדבך ושל סלטה ויגו. ב-18 באוגוסט 2018 ערך אקרט את הופעת הבכורה שלו בקבוצה הראשונה של סלטה ויגו, בתיקו 1-1 נגד אספניול במסגרת המחזור הראשון בלה ליגה לעונת 2018/2019. בסך הכל ערך תשע הופעות ליגה במדי המועדון.

ב-31 בינואר 2019 הושאל אקרט למשך חצי עונה לאקסלסיור רוטרדם מליגת העל ההולנדית. ב-3 בפברואר ערך את הופעת הבכורה שלו במועדון, בניצחון 2-1 על פיינורד במסגרת המחזור ה-20 בליגה לעונת 2018/2019. ב-17 בפברואר הבקיע את שער הבכורה שלו במועדון, בניצחון 2-1 על אמן במסגרת המחזור ה-22 בליגה. בסך הכל ערך אקרט 12 הופעות ליגה במשך תקופת ההשאלה, בהן הבקיע שני שערים.

ב-2 בספטמבר 2019 חתם אקרט באינגולשטאדט 04 מהליגה הגרמנית השלישית. בשתי העונות הראשונות שלו במועדון ערך אקרט 54 הופעות ליגה, בהן הבקיע 23 שערים. בתום עונת 2020/2021 העפיל אקרט עם קבוצתו לבונדסליגה השנייה, במסגרתה ערך אקרט 24 הופעות ליגה והבקיע שני שערים בעונת 2021/2022.

ב-20 ביוני 2022 חתם אקרט ברויאל אוניון סן-ז'ילואז, סגנית אלופת ליגת העל הבלגית.

קישורים חיצוניים
----------------

ויקישיתוף מדיה וקבצים בנושא **דניס אקרט** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net

הערות שוליים
------------

1. ↑  DENNIS ECKERT, CEDIDO AL SBV EXCELSIOR DE LA EREDIVISIE באתר הרשמי של סלטה ויגו, 31 בינואר 2019 (בספרדית)
2. ↑  ECKERT AYENSA KOMMT, KERSCHBAUMER GEHT: FCI-PERSONALPLANUNGEN ABGESCHLOSSEN באתר הרשמי של אינגולשטאדט 04, 2 בספטמבר 2019 (בגרמנית)
**וירג'יניה מן-יי לי** (באנגלית: **Virginia Man-Yee Lee**;‏ 1945, צ'וֹנְגצִ'ינְג היא נאורופתולגית (אנ') אמריקאית ילידת סין. פרופסורית בבית הספר לרפואה(אנ') של אוניברסיטת פנסילבניה, ועוסקת במחקר מחלת האלצהיימר. זוכת פרס פריצת דרך במדעי החיים לשנת 2020 .

קורות חייה
----------

מן-יי לי נולדה ב-1945 בצ'ונגצ'ינג סין הלאומנית. בגיל 5, לאחר ההשתלטות הקומוניסטית על סין, עברה עם משפחתה להונג קונג. ב-1962 עברה ללונדון ללימודי פסנתר באקדמיה המלכותית למוזיקה אותם סיימה ב-1964. בהמשך למדה שם ביוכימיה. בסוף שנות הששים עברה לקליפורניה ללימודי הדוקטורט. בשנים 1973–1974 עברה לאוטרכט לפוסט דוקטורט. ב-1974 חזרה לארצות הברית, לקיימברידג' להמשך הפוסט דוקטורט.
ב-1979 עברה עם בעלה לפילדלפיה שם הם חיים מאז.

ג'והן טרוינובסקי (אנ'), שגם הוא פרופסור באוניברסיטת פנסילבניה. הוא שותפה למחקר ולחיים. הם הכירו בהרווארד ב-1974 ונישאו ב-1979.

השכלה ומסלול מיקצועי
--------------------

למן-יי לי תואר ראשון בכימיה, 1967, ותואר שני בביוכימיה 1968 שניהם מאוניברסיטת לונדון. את התואר השני עשתה בהנחיית זוכה פרס נובל ארנסט צ'יין. דוקטורט בביוכימיה מאוניברסיטת קליפורניה בסן פרנסיסקו (UCSF) 1973 בהנחיית צ'ו האו לי(אנ'). בשנים 1973–1974 עשתה פוסט דוקטורט באוניברסיטת אוטרכט. בשנים 1974–1979 המשיכה את הפוסט דוקטורט בבית הספר לרפואה של אוניברסיטת הרווארד. בשנים 1979–1980 עבדה כחוקרת בכירה בחברת התרופות "סמית'-קליין אנד פרנצ'" (כיום גלקסו סמית' קליין). ב-1981 חזרה לאקדמיה לבית הספר לרפואה של אוניברסיטת פנסילבניה. יש לה תואר שני במנהל עסקים MBA מוורטון 1984. ב-1989 הועלתה לדרגת פרופסור.

פעילותה המדעית
--------------

פרק זה לוקה בחסר. אנא תרמו לוויקיפדיה והשלימו אותו. 
פעילותה המדעית ארוכת השנים של מן-יי לי היא בחקירה ואפיון של קיפול שגוי של חלבונים שהם בין הגורמים למחלות ניוון עצבים(אנ') כמו אלצהיימר, פרקינסון, דמנציה פרונטו-טמפורלית(אנ')
, טרשת אמיוטרופית צידית

במהלך הדוקטורט מן-יי לי רכשה מיומנות בתחומים מגוונים ביניהם: אנדוקרינולוגיה, פרמקולוגיה, ביוכימיה וביופיזיקה. התענינותה במדעי המוח. החלה במהלך הפוסט דוקטורט באוטרכט.

ב-1991 צוות בראשות מן-יי לי וטרוינובסקי מצא שהחלבון טאו הוא מאבני הבניין של גושים המכונים גושי סיבים (Tangles) שהם אחד מהמאפיינים של אלצהיימר. בהמשך המחקרים הם גילו חלבונים בעייתיים נוספים. החלבון אלפא-סינוקלאין נמצא בגופי לוי(אנ') מגורמי הפרקינסון. החלבון TDP-43(אנ') הוא מגורמי הטרשת האמיוטרופית הצידית.

תפקידים ואותות הוקרה
--------------------

* פרס פריצת דרך במדעי החיים -2020
* חברת האקדמיה האמריקאית לאמנויות ולמדעים - 2013
* מדליית ג'ון סקוט - 2012

קישורים חיצוניים
----------------

* דף הבית (באנגלית)
* מאמר על וירג'יניה באתר של העמותה האמריקאית לביכומיה וביולוגיה מולקולרית (באנגלית)
* מן-יי לי באתר פרסי פריצת הדרך (באנגלית)
* סרטון: טקס הענקת פרס פריצת הדרך 2020 במדעי החיים למן-יי לי. הסרטון כולל גם הסברים על מחקריה (באנגלית)

הערות שוליים
------------

1. ↑  מאמר בעברית על דמנציה פרונטו-טמפורלית
2. ↑  מן-יי לי באתר the bumbling biochemist

|  |  |
| --- | --- |
| בקרת זהויות עריכת הנתון בוויקינתונים | 
* ORCID: 0000-0003-3536-6902

 |
בובר אירופי בפולין
**בובר אירופי** (שם מדעי: *Castor fiber*) הוא מין של מכרסם ממשפחת הבוניים, ואחד משני מינים של בובר שחיים כיום. הבובר מבלה את רוב זמנו במים ונפוץ בקרבת מקורות מים באירופה ואסיה. הבובר כמעט ונכחד מכל אירופה וכיום הוא מין מוגן ברוב מדינות אירופה. הבובר נחשב למין חשוב בגופי מים בגלל יכולתו לווסת את זרימת המים על ידי בניית סכרים. הבונים חיים במושבות על איים דמוי כיפה.

מבנה הגוף
---------

משקלו של בובר בוגר ממוצע הוא 21 ק"ג ואורכו כמטר אחד (כולל זנב באורך 30 ס"מ), אם כי נצפו גם בונים גדולים יותר במשקל של עד 40 ק"ג. זהו המכרסם הגדול ביותר באירופה. גופו של הבובר כבד ורגליו קצרות ואינן מותאמות להליכה, לכן הוא מבלה את רוב זמנו במים. פרוותו של הבובר עמידה בפני מים ואצבעותיו מחוברות בקרום.
הבובר מסוגל לצלול במשך כ-15 דקות, מכיוון שבאותו זמן אוטם שסתום את אזניו וחטמו. זנבו של הבובר הוא קשיח ודמוי משוט, ומשמש לו כ"הגה". כמו לכל המכרסמים, גם לבובר זוג שיניים קדמיות חזקות וגדולות, שעל הבובר להשתמש בהן ללא הפסק על מנת שלא יגדלו יתר על המידה. לבובר יש טופר מיוחד על האצבע השנייה של הרגל האחורית על מנת לנקות את פרוותו.

אורח חיים
---------

הבונים הם יצורים חברתיים, וחיים במושבות שמכילות לרוב מספר גדול של משפחות. כל משפחה חיה ב"קן" העשוי ממוטות וענפים. ככל שגילו של הקן רב יותר, כך הוא יהיה גדול יותר, מכיוון שהבונים מגדילים אותו עם הזמן. רוחבם של הקנים הגדולים ביותר שנמצאו היה 6 מטרים, וגובהם הגיע ל-2 מטרים.

הבונים אינם שוקעים בשנת חורף, אך פעילותם בעונה הקרה מצטמצמת. באביב ממליטה נקבת הבובר בין שניים לחמישה צאצאים. הבונים הם יצורים ליליים. הבובר הוא צמחוני וניזון מענפים קטנים, עלים צעירים, צמחים ימיים, פירות וכל סוג של מזון צמחי שהוא מוצא בשטח חיותו, המזון המועדף עליו הוא עלים של ערבה וצפצפה. טורפיו של הבובר הם הזאבים והדובים.

תפוצה
-----

הבובר האירופי היה בעבר הבובר נפוץ ביותר באירופה הצפונית והמרכזית. עם זאת, ציד ממושך של הבונים בשל פרוותם ובשל סגולות רפואיות שיוחסו לבלוטות הריח שלהם, גרמו כמעט להכחדתו מנופי אירופה. כיום מנסים ארגוני הסביבה להחזיר את הבונים לסביבתם האירופית הטבעית, והם נפוצים כיום בצרפת, בלגיה, שווייץ, נורווגיה וגרמניה. הבובר נכחד בבריטניה כבר במאה ה-16, אך כיום ישנו רצון להקים מושבות בונים בסקוטלנד.

קישורים חיצוניים
----------------

ויקישיתוף מדיה וקבצים בנושא **בונה אירופי** בוויקישיתוף
* בונה אירופי, באתר ITIS (באנגלית)
* בונה אירופי, באתר NCBI (באנגלית)
* בונה אירופי, באתר Animal Diversity Web (באנגלית)
* בונה אירופי, בבסיס הנתונים ARKive (באנגלית)
* בונה אירופי, באתר האנציקלופדיה של החיים (באנגלית)
* בונה אירופי, באתר GBIF (באנגלית)

הערות שוליים
------------

1. ↑  בובר אירופי באתר הרשימה האדומה של IUCN

|  |  |
| --- | --- |
| בקרת זהויות עריכת הנתון בוויקינתונים | 
* GND: 4145236-7
* LNB: 000097411
* NKC: ph353312

 |
**סרגיי מטרבלי** (**Sergey Metreveli**; נובמבר 1906–1991) היה יינן ממוצא גאורגי, חסיד אומות העולם, שהציל במלחמת העולם השנייה את אמיל ציגל ממוות בידי הנאצים.

קורות חיים
----------

סרגיי מטרבלי נולד בנובמבר 1906 בעיר קיסלובודסק שברוסיה. הוא הכיר את משפחתו של אמיל ציגל כתוצאה משותפות בעבודה: במסמך שנמצא במאגר של יד ושםנאמר שהם עבדו יחד מאז 1925. בנו של סרגיי הוא אבל מטרבלי (Abel Metreveli), שהיה קרדיולוג בכיר בקיסלובודסק (Kislovodsk) וניהל מחלקה קרדיולוגית. הוא זה שמילא את טופס ההמלצה על סרגיי לארגון יד ושם על מנת שיוכר כחסיד אומות העולם בשנת 2003.

פעילותו להצלת יהודים
--------------------

בעקבות מבצע ברברוסה, אמיל ציגל ומשפחתו היהודיה עזבו את עיר מגוריהם דניפרופטרובסק והתיישבו בעיר קיסלובודסק בקווקז הצפוני. העיר נכבשה על ידי הגרמנים ב-10 באוגוסט 1942. סרגיי מטרבלי, חברו לעבודה, פנה אל ציגל בהצעה להתלוות אליו במסעו לכפר הולדתו אוטסרי (Utseri) שבגאורגיה, מכיוון שידע כי אמיל מצוי בסכנה בגלל היותו יהודי. סרגיי מטרבלי עצמו ברח מקיסלובודסק, מכיוון שהיה קומוניסט. מטרבלי וציגל חברו לשלושה מבוגרים נוספים. הם עזבו את קיסלובודסק ב21–22 באוגוסט 1942 והגיעו לאוטסרי ברגל (486 ק"מ). בדרך חלה ציגל במלריה וטופל על ידי מטרבלי במסירות. בסוף ספטמבר, הגיעו לכפר קרוביו של מטרבלי והודיעו שב-6–9 בספטמבר 1942, נאספו יהודי קיסלובודסק לעיר מינרלנייה וודי (Mineralnye Vody) ונרצחו על ידי הנאצים בבורות ירי. הוריו של ציגל היו בין ההרוגים. בסוף אוקטובר 1942 יצא ציגל מהכפר ובפברואר 1943 התגייס לצבא האדום ולאחר מכן נשאר לשרת בו בצבא הקבע.

הכרה והנצחה
-----------

ציגל התקדם לדרגת אלוף במילואים. הוא שמר על קשר עם מטרבלי עד למותו ואף שמר על קשר עם בנו, שעלה לישראל בשנות ה-90. ב-30 במאי 2004 החליטה הוועדה לציון חסידי אומות העולם להעניק למציל סרגיי מטרבלי את התואר של חסיד אומות העולם.

קישורים חיצוניים
----------------

* אתר יד ושם - עמודו של סרגיי מטרבלי

הערות שוליים
------------

1. 1 2 3  מסמך השמור בארכיון יד ושם
2. 1 2  סרגיי מטרבלי, באתר יד ושם

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"סרגיי מטרבלי"**.
**ברנדון ג'ורדן מילר** (באנגלית: **Brandon Jordan Miller**; נולד ב-22 בנובמבר 2002) הוא כדורסלן אמריקאי המשחק בעמדת הסמול פורוורד בקבוצת שארלוט הורנטס מליגת ה-NBA.

קריירה
------

מילר נולד וגדל בנאשוויל, טנסי. בשנתו הראשונה בתיכון העמיד ממוצעים של 23.3 נקודות, 8 ריבאונדים, 4.3 אסיסטים, 2.6 חסימות ו-2.3 חטיפות למשחק. בשנתו השנייה העמיד ממוצעים של 24.1 נקודות, 8.5 ריבאונדים, 4.3 אסיסטים ו-2.3 חטיפות למשחק.

לאחר שסיים תיכון, שקל מילר לשחק בג'י ליג איגנייט או בקבוצות מליגת העל האוסטרלית, ובמקביל קיבל הצעות מאוניברסיטת קנזס ומאוניברסיטת המדינה של טנסי, אך בחר לשחק עבור אוניברסיטת אלבמה. ב-22 בפברואר 2023 קלע 41 נקודות בניצחון קבוצתו 78–76 על אוניברסיטת קרוליינה הדרומית, ושבר את שיא האוניברסיטה לנקודות שקולע שחקן בעונתו הראשונה. במהלך העונה ששיחק באוניברסיטה היה מועמד לפרסים רבים, וזכה בחלק מהם. ב-22 ביוני ברנדון מילר נבחר בדראפט הנבא על ידי קבוצת שארלוט הורנטס בבחירה ה-2.

### תקרית הירי

ב-15 בינואר 2023 הוריד מילר את חברו דריוס מיילס בבר בעיר טסקלוסה שבאלבמה. זמן מה לאחר מכן ביקש מיילס ממילר לבוא לאסוף אותו ולהביא איתו אקדח שהיה בבעלותו של מיילס ונשאר קודם לכן מוסתר ברכבו של מילר, ללא ידיעתו של האחרון. כאשר הגיע מילר לאסוף את מיילס, הצטרף אליהם מייקל דייוויס, לקח את אקדחו של מיילס מידיו של מילר וירה לעבר רכב שעמד בסמוך. מהירי נהרגה ג'מה האריס בת ה-23, כאשר יעד הירי היה בן זוגה סדריק ג'ונסון, שהסתכסך עם מיילס ודייוויס. מיילס ודייוויס נעצרו והואשמו בחשד לרצח, בעוד שמילר נחקר ושוחרר ללא אישום, לאחר שהתברר כי הוא לא היה מודע לכוונותיהם של השניים, לא נטל חלק בסכסוך עם ג'ונסון ולא נגע באקדח.

קישורים חיצוניים
----------------

ויקישיתוף מדיה וקבצים בנושא **ברנדון מילר** בוויקישיתוף

* פרופיל, באתר Basketball-Reference
* פרופיל, באתר Sports-Reference
* פרופיל, באתר eurobasket
* פרופיל, באתר ליגת ה-NBA

הערות שוליים
------------

1. ↑  George Robinson, Brandon Miller, Lashae Dwyer named Tennessee Gatorade basketball players of the year, The Tennessean (באנגלית אמריקאית)
2. ↑  KATIE WINDHAM, Alabama Signees Jaden Bradley, Brandon Miller Named McDonald’s All-Americans, ‏25 בינואר 2022
3. ↑  Joseph Spears, Cane Ridge's Brandon Miller includes NBA G League, Tennessee State in top-four, The Tennessean (באנגלית אמריקאית)
4. ↑  Miller gives Bama second five-star commit for '22, ESPN.com, ‏2021-11-01 (באנגלית)
5. ↑  Tom Kreager, Five-star forward Brandon Miller commits to Alabama basketball, The Tennessean (באנגלית אמריקאית)
6. ↑  Alabama doing 'right thing' with Miller, Oats says, ESPN.com, ‏2023-02-24 (באנגלית)
7. ↑  UA's Brandon Miller named to Naismith Trophy preseason watch list, BamaOnLine (באנגלית אמריקאית)
8. ↑  Coaches, AP honor Miller in SEC awards sweep, ESPN.com, ‏2023-03-07 (באנגלית)
9. ↑  Mike Rodak, Brandon Miller is Alabama’s second-ever consensus second-team All-American, al, ‏2023-03-15 (באנגלית)
10. ↑  Mike Rodak, Alabama's Brandon Miller named national freshman of the year by USBWA, al, ‏2023-03-21 (באנגלית)
11. ↑  Mike Rodak, Brandon Miller ‘never touched the gun’ used in Darius Miles capital murder case, attorney says, al, ‏2023-02-22 (באנגלית)

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ברנדון מילר"**.
אלכס אוקסלייד-צ'מברלין מבצע בעיטת רבונה.

**בעיטת רַבּוֹנָה** היא סוג של בעיטה בכדור במסגרת משחק הכדורגל. הבעיטה המיוחדת מתבצעת כך שהרגל הבועטת מונפת לקראת הבעיטה מאחורי הרגל הניצבת על הקרקע, מקיפה אותה מאחור ומוצלבת אתה לפני המגע עם הכדור. כך, למשל, אם יש כוונה לבעוט ברגל ימין, הבעיטה תצא מצד שמאל, וכך עשויה להתבלבל ההגנה. על כן הבעיטה ידועה גם בשם "crossed-kick", או "בעיטה מוצלבת".

בעיטת הרבונה המתועדת הראשונה בוצעה על ידי הכדורגלן הארגנטינאי ריקרדו אינפאנטה, במשחק בין אסטודיאנטס לה פלאטה לבין רוסאריו סנטראל בשנת 1948 [דרוש מקור]. למחרת המשחק, פרסם שבועון הספורט **אל גראפיקו** תמונה ובה נראה אינפנטה לבוש כתלמיד בית ספר, ותחתיה הכיתוב "El Infante que se hizo la rabona" (בספרדית: "התינוק ש'הבריז' (התחמק) מבית הספר.") מאז נודעה הבעיטה בשם "רבונה".

בעיטת הרבונה המצולמת הראשונה נבעטה על ידי השחקן פלה במסגרת אליפות מדינת סאו פאולו שבברזיל בשנת 1957.

למרות שלסגנון הבעיטה המיוחד עשויים להיות שימושים מעשיים בהטעיית היריב או בביצוע בעיטה מזווית קשה אל השער או במסירה - לרוב מתבצעת הבעיטה רק כדי "להשוויץ" ולבדר את הקהל באמצעות מהלך לא שגרתי וקשה לביצוע.

בהשאלה, נתנה הבעיטה את שמה לצעד בריקוד הטנגו, שמוצאו מארגנטינה.
בשעות הבוקר המוקדמות של ה-1 בינואר 2020 החלו שיטפונות בג'קרטה, בירת אינדונזיה, ובסביבתה. באותו לילה ירדו כ-400 מילימטר גשם, שגרמו להצפת הנהרות סביב העיר. לפחות 66 בני אדם נהרגו, ו-60,000 בני אדם נעקרו מבתיהם.

מקור ההצפות הוא בגשמי מונסון, שגרמו לנהרות לעלות על גדותיהם. אלה השיטפונות הקשים ביותר באזור מאז שנת 2007, אז ירדו כ-340 מילימטר גשם ונהרגו 80 בני אדם.

רקע
---

שיטפונות חריגים נרשמו בג'קרטה פעמים רבות בעבר (אנ'), בין השאר בשנים 1621, 1654, 1918, 1942, 1960, 1976, 1996, 2002, 2007 ו-2013. אחד הגורמים לשיטפונות הוא שחלק ניכר מהעיר, כ-240 קמ"ר, נמצא מתחת לפני הים. השיטפונות החמורים ביותר מתרחשים כאשר יורד גשם רב בזמני גאות, אז פני הים עולים וביחד עם מי הגשם הניגרים הם מציפים את האזורים הנמוכים בעיר.

השפעת השיטפונות קטלנית במיוחד עקב גידול האוכלוסייה בעיר, תכנון בנייה לקוי, וחוסר ידע על דרכי התמודדות עם שיטפונות בקרב תושבי העיר וגורמי הממשל באינדונזיה.

שינויי אקלים באינדונזיה (אנ') גורמים לכך ששכונות ג'קרטה הממוקמות מתחת לפני הים ממשיכות לשקוע בקצב של 9 אינץ' בשנה, עקב פליטת גזי חממה בשילוב עם שאיבה לא מבוקרת של מי תהום. על פי אחת ההערכות, עד שנת 2050 צפויים להיות 95% משטחי צפון ג'קרטה מתחת לפני הים.

השפעת השיטפונות
---------------

לאחר הגשם של 1 בינואר נפתחו רוב שערי הוויסות שהותקנו למניעת שיטפונות. ממשלת אינדונזיה פתחה לנסיעה חופשית את כל כבישי האגרה סביב ג'קרטה, כדי לאפשר לתושבים באזורים המוצפים להיחלץ.

באזורים רבים בעיר הגיע מפלס המים ל-30 עד 200 ס"מ. במספר שכונות במזרח העיר מפלס המים הגיע לשיא של ארבעה מטרים. יותר מ-397,000 תושבים פונו לשכונות בטוחות יותר ולמקלטים. חלקים רבים של העיר נותרו ללא תנועת רכבות וללא חשמל.

תשתיות תחבורה רבות שובשו, בהן הרכבת הקלה, מוניות, רכבות וכבישי אגרה. נמל התעופה הבינלאומי סוקרנו-האטה המשיך לפעול כרגיל, אך נמל תעופה נוסף נסגר למספר שעות עקב נזקי הצפה במסלולי ההמראה.

קורבנות
-------

ב-6 בינואר 2020 דווח כי מניין ההרוגים הוא 66 בני אדם, בשל מפולות, היפותרמיה, טביעה והתחשמלות.

תגובות
------

מטוסי זריעת עננים הוזנקו לאזור בניסיון להפיג את הגשם הכבד.

מושל מחוז ג'קרטה, אניס בסוואדן, ציין כי הממשל המחוזי יסייע לכל מי שנפגע מהשיטפונות. כמו כן מתוכננים סכר ותשתיות חדשות המיועדות למנוע הצפות חוזרות. גם נשיא אינדונזיה, ג'וקו וידודו, אמר שהממשלה תסייע לבנות מחדש את כל התשתיות הנדרשות למניעת הצפות.

משרד החוץ של טורקיה הודיע כי הוא עומד בסולידריות מלאה עם תושבי אינדונזיה ומוכן לספק כל סיוע שיידרש.

הערות שוליים
------------

1. ↑  שיטפונות באינדונזיה: עלה ל-47 מניין ההרוגים, עשרות אלפים במקלטים, באתר ynet, 4 בינואר 2020.
2. ↑  רויטרס‏, רחובות הוצפו, תושבים התפנו: 21 הרוגים בשיטפון בבירת אינדונזיה, באתר וואלה!‏, 2 בינואר 2020.
**קֵדְגֵּרִי** (באנגלית: **Kedgeree**; ההטעמה בהברה האחרונה) הוא מאכל שמקורו במטבח האנגלי אך הוא מבוסס על מאכל מהמטבח ההודי. המאכל כולל דגים שבושלו או עושנו, אורז מבושל, ביצה קשה, קארי, חמאה ושמנת. לעיתים מוסיפים למנה ענבי סולטאנינה (אנ').

מקורו של המאכל במאכל הודי בשם קיצ'רי (אנ') שכלל אורז ושעועית או אורז ועדשים. המאכל הגיע לבריטניה לאחר תחילת הראג' הבריטי - שלטון האימפריה הבריטית בהודו, והוא הפך למאכל פופולרי שנאכל בארוחת בוקר במהלך התקופה הוויקטוריאנית, בשל האפשרות להשתמש בחומרי גלם שנותרו בארוחת הערב של הלילה הקודם על מנת להכינו, וכך איפשרו שימוש במזון בטרם התקלקל בהיעדר אמצעי קירור. לפי סברה אחרת, המנה הגיעה לסקוטלנד, והפכה לחלק מהמטבח הסקוטי קודם לתחילת השליטה הבריטית בהודו, והיא מופיעה בספר בישול סקוטי משנת 1790, ורק בהמשך, בעקבות ההתלהבות הוויקטוריאנית מהתרבות והמזון ההודי, הפכה לחלק מהמטבח האנגלי. המתכון מופיע בספר בישול ויקטוריאני משנת 1845.

כיום מנה זו נאכלת בעיקר בארוחות ערב.

קישורים חיצוניים
----------------

ויקישיתוף מדיה וקבצים בנושא **קדגרי** בוויקישיתוף
* קדגרי באתר "מזון בריטי"
* ההיסטוריה של המנה
* ההיסטוריה של המנה ומתכון
* הגרסה הסקוטית של המתכון
**האיחוד הדמוקרטי-אתיופי** היא מפלגה אתיופית, שידועה כמפלגה הוותיקה ביותר שהתנגדה לחונטה הצבאית האתיופית ששלטה באתיופיה בשנים 1974–1997. המפלגה ידועה באתיופיה בשמות **אידו** ו**טארנפית**.

בעקבות המהפכה האתיופית, שהפילה את שלטון הקיסר היילה סלאסי בספטמבר 1974, עלתה לשלטון החונטה הצבאית שהייתה אחראית למהפכה והחלה להנהיג במדינה שלטון סוציאליסטי חילוני, פעולות אלו קוממו את האצילים ובעלי האמצעים באתיופיה שהתקוממו כנגד שינוי המדיניות כמו כן הרגיזה מדיניותה הפייסנית של הממשלה כלפי תנועות העצמאות באריתריאה את הצבא. על רקע זה קם "האיחוד".

הארגון הוקם על ידי הראס התגרי ונינו של הקיסר יוהנס הרביעי, מנגשה סיום. באיחוד הדמוקרטי-אתיופי היו חברים מקבוצות שונות באוכלוסייה, כגון בעלי קרקעות שהתנגדו להלאמת אדמותיהם, תומכי מלוכה, קציני צבא בכירים שהסתייגו מההפיכה כנגד הקיסר ואישים שמרניים שהתנגדו לאידאולוגיה הקומוניסטית. מאמצע 1976 ועד 1977 הפעיל הארגון תחנת רדיו ששידרה מסודאן לאתיופיה על מנת לעורר את תושבי אתיופיה להתקוממות כנגד החונטה הצבאית. הארגון שיגר קמפיינים צבאיים בבאגמדיר אשר כמעט כבשו את גונדר.

אף על פי שעקרונות דמוקרטיים בוטאו על ידי המפלגה וקידמו מונרכיה חוקתית, המצע הפוליטי של הארגון לא היה ברור ובגלל חילוקי הדעות הפוליטיים הוא החל להתפרק, נוצר מתח בין התגרים שהקימו את הארגון לבין הלא-תגרים שהיו חלק מהארגון. האיחוד הדמוקרטי-אתיופי החל לדעוך צבאית כאשר ארגוני הגרילה וויאנה והיחאפה החלו להילחם כנגדו במחוז בגמדיר, זאת בנוסף ל"טרור האדום" שהופעל נגדו.

בשנת 1978 התפרקה הנהגת הארגון בעיקר בשל כישלונותיה הצבאיים, אך היא זכתה לתמיכה בפזורה האתיופית במיוחד באירופה ובסודאן. לאחר הפלת משטר הדרג על ידי ארגון האיחדג, גיבשה המפלגה את עצמה מחדש באדיס אבבה ומאוחר יותר התאחדה עם המפלגה הדמוקרטית האתיופית, ושניהם יחד יצרו את מפלגת האיחוד הדמוקרטי אתיופי. לאחר מכן התמזגה מפלגה זו עם קבוצות נוספות ויחד הם ייצרו את המפלגה כוחות האיחוד הדמוקרטי-אתיופי, אחת ממפלגות האופוזיציה הגדולות באתיופיה.

קישורים חיצוניים
----------------

* 

* אתר האינטרנט הרשמי של האיחוד הדמוקרטי-אתיופי

| המחתרות במלחמת האזרחים האתיופית |
| --- |
| כללי | המפלגה העממית-מהפכנית האתיופית • התנועה הסוציאליסטית הכלל-אתיופית • החזית העממית-מהפכנית הדמוקרטית |
| אריתריאים | החזית לשחרור אריתריאה • החזית העממית לשחרור אריתריאה |
| טיגראינים | הארגון לשחרור תיגראי • האיחוד הדמוקרטי-אתיופי • החזית העממית לשחרור תיגראי |
| אמהרים | התנועה העממית-דמוקרטית האתיופית • חזית קאפגן הפטריוטית |
| אורומו | החזית לשחרור אורומו • ארגון האורומו העממי-דמוקרטי • החזית האסלאמית לשחרור אורומיה |
| עפרים | החזית לשחרור עפר • החזית הלאומית לשחרור עפר • ארגון העפר העממי-דמוקרטי |
| סומלים | החזית לשחרור מערב סומליה • החזית לשחרור אבו סומלי • המפלגה הדמוקרטית של סומליה המערבית • החזית הלאומית לשחרור אוגדן • החזית לשחרור יאסה וגורגרה |
| הטרור האדום |
הרפובליקה העממית של סיןהרפובליקה העממית של סין זהו שם סיני; שם המשפחה הוא סון. 
**סון יאפאנג** (סינית פשוטה: 孙亚芳, סינית מסורתית: 孫亞芳) היא מהנדסת סינית ויושבת הראש של חברת "וואווי" הסינית מאז 1999. ב-2014 היא הגיעה למקום ה-81 ברשימת הנשים החזקות בעולם של מגזין "פורבס".

רקע
---

סון למדה תואר ראשון באוניברסיטה למדעים אלקטרוניים וטכנולוגיה של סין. ב-1982, היא התחילה לעבוד כטכנאית ב"יצרנית הטלוויזיות שין פיי". ב-1985 עבדה כמהנדסת במכון המחקר של בייג'ינג לטכנולוגית תקשור. היא התחילה את הקריירה שלה ב-Huawei ב-1989 והפכה ליושבת הראש של החברה ב-1999 .

דיווח של ה-CIA מ-2011 מציין שסון עבדה עבור המשרד לביטחון הסיני, וקישר אותה לצבא הסיני.

פרסים
-----

במאי 2012 קיבלה את הפרס "WTISD" מאיגוד הטלקומוניקציה הבינלאומי. וב-2014 היא הגיעה למקום ה-81 ברשימת הנשים החזקות בעולם של מגזין פורבס.

קישורים חיצוניים
----------------

ויקישיתוף מדיה וקבצים בנושא **סון יאפאנג** בוויקישיתוף
* 

* אתר האינטרנט הרשמי של סון יאפאנג
* סון יאפאנג, באתר חברת Huawei

הערות שוליים
------------

1. ↑  "China’s Huawei seeks out a global role".
2. 1 2  "Sun Yafang".
3. 1 2  "The World's 100 Most Powerful Women".
4. 1 2 3 4  "Company Overview of Huawei Investment & Holding Co. Ltd.: Executive Profile: Yafang Sun" *Bloomberg Businessweek* accessed 8-23-2012
5. ↑  Gertz, Bill (11 October 2012).
6. ↑  WTISD
7. ↑  "Sun Yafang Receives Prestigious Award « The Haven Shen". *haven.ca*.
**NBA 2K19** הוא משחק וידאו המהווה סימולציות כדורסל בסדרת המשחקים NBA 2K שמפותח ומופץ על ידי 2K Sport, שיצא לשוק ב-11 בספטמבר 2018 עבור Xbox One ,Microsoft Windows, פלייסטיישן 4 ו-Nintendo Switch. יאניס אדטוקומבו מהמילווקי באקס מופיע על העטיפה של המהדורה הבסיסית של המשחק, בעוד שלברון ג'יימס מופיע על השער של המהדורה המיוחדת של המשחק.

משחק
----

NBA 2K19 אושר באופן רשמי ביוני 2018 והוא יצא ב-11 בספטמבר 2018. שחקנים שהזמינו מראש את הגרסה המיוחדת קיבלו את המשחק יותר מוקדם, ב-7 בספטמבר. זה היה המשחק הראשון, מאז שנת 2007, בסדרה שלא יהיה זמין בקונסולת Xbox 360 ופלייסטיישן 3.

קבוצות ישראליות במשחק
---------------------

בחודש אפריל 2019 יצא טלאי לליגה הישראלית ב-NBA 2K מיוחד המביא קבוצות ישראליות למשחק.

בטלאי יש 35 קבוצות ישראלית ביניהם 12 מליגת העל, 14 מהליגה הלאומית, 2 מליגות נמוכות, 2 מהליגה לנשים, קבוצה אחת מליגת העל לנוער, נבחרת ישראל, אולסטאר ישראלים ואולסטאר זרים.

קבוצות נוספות שקיימות במשחק הם 14 קבוצות עבר ישראליות בניהם מכבי תל אביב של עונת 2013/2014 והפועל חולון של עונת 2007/2008.

בנוסף קיימות במשחק 11 קבוצות אולטיים מהליגה הישראלית, 2 קבוצות היורוליג שהגיעו לגמר בשנה שחלפה ועוד 2 קבוצות בינלאומיות עם קשר לישראל.

הטלאי משוחק בקונסולות פלייסטיישן 4, xbox one ובגרסת ה-Microsoft Windows.

קישורים חיצוניים
----------------

* אתר האינטרנט הרשמי של NBA 2K19
* NBA 2K19, באתר PCGamingWiki (באנגלית)
יפןיפן זהו שם יפני; שם המשפחה הוא אואסוגי. 
**אוּאֶסוּגִי הַרוּנוֹרִי** (ביפנית: 上杉 治憲 ‏, בתעתיק לטיני Uesugi Harunori‏, 1751 – 1822) היה דאימיו יפני, המושל התשיעי של פלך יונזאווה (米沢藩 – יונזאווה האן) (כיום אזור אוקיטאמה והעיר יונזאווה שבאי הונשו). הוא נולד באדו (כיום טוקיו) כבנו השני של הדאימיו של שבט אקיזוקי, ששלט על חלק ממחוז היוגה שבאי הדרומי קיושו. אמו הייתה נכדתו של המושל הרביעי של יונזאווה. שמותיו בילדות היו "מַאצוּסָאבּוּרוֹ" (松三郎) ו"נֶאוֹמַאצוּ" (直松). הוא אומץ על ידי אואסוגי שיגסאדה, שהיה אז הדאימיו של יונזאווה, וב-1767 ירש אותו כדאימיו. לאחר שפרש הוא אימץ את שם העט (ביפנית号 – גוֹ) יוֹזָאן (鷹山).

כיום זוכרים אותו בעיקר בשל הרפורמות הכלכליות שהנהיג, והוא מוצג לעיתים קרובות כדוגמה למושל מוצלח של פלך. יונזאווה הייתה בגירעון כספי ושקועה בחובות קרוב למאה שנים כאשר הרונורי קיבל את התפקיד. שיגסאדה אפילו שקל להחזיר את השלטון בפלך לשוגונות כמפלט אחרון. במקום זאת שכנע אותו חמיו, הדאימיו של מחוז אווארי, להתפטר מתפקידו כדאימיו. אלה היו התנאים בהם קיבל הרונורי את התפקיד הדאימיו של יונזאווה. הוא יישם אמצעים משמעתיים חריפים והורה להוציא להורג כמה יועצים (קארוֹ) שהתנגדו לתוכניותיו. כתוצאה מהשיטות בהן נקט הפכה יונזאווה לאזור משגשג, שלא סבל במידה משמעותית מהרעב ששרר ביפן בתקופת טנמי (1781-9). ב-1830, פחות מעשור לאחר מותו של הרונורי, הוכרזה יונזאווה רשמית על ידי השוגונות כמופת של פלך המנוהל היטב.

הוא חשף את השקפותיו על ממשל ועל תפקידי השליט הפאודלי במכתב לבנו  הארוהירו:

"את המדינה (国家 – קוֹקה) מורישים האבות הקדמונים של האדם והוא מעבירה בירושה לצאצאיו. אסור לנהלה באופן אנוכי."
"העם שייך למדינה, אסור לנהלו באופן אנוכי."
"השליט קיים למען המדינה והעם; המדינה והעם אינם קיימים עבור השליט."

לקריאה נוספת
------------

* Frederic, Louis (2002). "Japan Encyclopedia." Cambridge, Massachusetts: Harvard University Press.
* Gordenker, Alice. "So, what the heck is that? Mistletoe," *Japan Times.* December 18, 2007.
* George Bailey Sansom (1963). "A History of Japan: 1615-1867." Stanford, California: Stanford University Press.

קישורים חיצוניים
----------------

ויקישיתוף מדיה וקבצים בנושא **אואסוגי הרונורי** בוויקישיתוף

הערות שוליים
------------

1. ↑  ביפן הפאודלית היה האן השטח תחת שלטונו של הדאימיו.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987012124863605171
* CiNii: DA07805938
* LCCN: n83231434
* NDL: 00494937
* SNAC: w6zp894z
* VIAF: 18608713
* WorldCat: lccn-n83231434

 |
**מפלגת הנשים הלאומית הטורקית** (בטורקית: **Türkiye Ulusal Kadınlar Partisi** ובראשי תיבות **TUKP**) הייתה מפלגה טורקית שהייתה פעילה בין השנים 1972 ל-1980. המפלגה נוסדה ב-17 בנובמבר 1972 על ידי מיבֶּגֵ'ל גֶקטוּנָה (Mübeccel Göktuna) באיסטנבול. בשנת השבעים ההשתתפות של נשים בפוליטיקה הטורקית הייתה נמוכה מאוד. למשל, בבחירות ב-1969 היו רק חמש חברות פרלמנט מתוך 450 מושבים בבית התחתון של הפרלמנט. מטרת המפלגה הייתה להגדיל את השתתפותן של נשים בפוליטיקה.

המפלגה התמודדה עם מחסומים משפטיים. על מנת להשתתף בבחירות, היה עליה להקים 15 סניפים במחוזות שונים בטורקיה. המפלגה לא הצליחה לעמוד ביעד זה. אולם, לפני שהנציגות התמודדו עם דרישות החוק, הופסקה הפעילות הפרלמנטרית בטורקיה כתוצאה מההפיכה הצבאית השלישית ב-1980 שהוביל קנן אוורן. ב-16 בספטמבר 1981 המפלגה נסגרה (כמו כל שאר המפלגות) על ידי השלטון הצבאי, אך שלא כמו מפלגות אחרות, היא לא חזרה לפעול עם חזרת השלטון הדמוקרטי למדינה ב-1983.

בחודש יוני 2014, פעילות לזכויות נשים (בראשות בנאל יזגאן) הגישו עתירה למשרד הפנים בבקשה להקים מפלגת נשים חדשה, מפלגת הנשים (*Kadın Partisi*) ולרשמה כמפלגה פוליטית.

| עיינו גם בפורטל: |
| --- |
|  | **פורטל פמיניזם** |

הערות שוליים
------------

1. ↑
2. ↑  עיתון הורייט (בטורקית)
3. ↑  "Turkey's Women's Party demands equal representation". *DailySabah*.
4. ↑  Turkey’s first ‘women’s party’ to be established, Hürriyet Daily News (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 182595754
* WorldCat: viaf-182595754

 |

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"מפלגת הנשים הלאומית הטורקית"**.
**מפלגת השמאל הדמוקרטי** (בטורקית: **Demokratik Sol Parti, DSP**) היא מפלגה פוליטית בטורקיה, שמצעה חילוני, פטריוטי, דמוקרטי וסוציאליסטי.

היסטוריה
--------

המפלגה נוסדה ב-14 בנובמבר 1985 על ידי אשתו של בולנט אג'וויט שכן האיסור שהוחל עליו מלעסוק בפוליטיקה עם ההפיכה הצבאית השלישית בטורקיה ב-1980 עמד עדיין בתוקפו. באספת המפלגה ב-1986 הודיע אג'וויט על תמיכתו בה ופעל למען קידומה, דבר שהביא להעמדתו לדין בגין הפרת האיסור. עם הסרת האיסור מאג'וויט ב-1987 הוא נטל את הנהגת המפלגה באופן רשמי, אך למרות זאת המפלגה השיגה רק 8.53% מקולות הבוחרים בבחירות שנערכו ב-1987 ועל כן לא עברה את אחוז החסימה. בבחירות שנערכו ב-1991 השיגה המפלגה 10.75% מסך קולות הבוחרים דבר שזיכה אותה בשבעה מושבים באספה הלאומית הגדולה של טורקיה. המפלגה זכתה לפופולריות רחבה בבחירות הבאות שנערכו ב-1995 וחלקה באספה הלאומית גדל פי 11 ל-76 נציגים. 

ב-30 ביוני 1997 הצטרפה המפלגה לממשלת קואליציה בראשותו של ראש ממשלת טורקיה מסוט ילמז ממפלגת המולדת ובולנט אג'וויט היה לסגן ראש הממשלה עד 11 בינואר 1999. במועד זה מונה לראש ממשלה ממונה זמני עד לבחירות שנערכו ב-18 באפריל 1999. בבחירות אלה השיגה המפלגה 22.19% מסך הקולות, שתורגמו ל-136 מושבים באספה הלאומית, ואג'וויט עמד בראשות ממשלת קואליציה עם מפלגת התנועה הלאומית ומפלגת המולדת. עם זאת, הן הממשלה והן המפלגה החלו להתפורר בשנת 2001 ואג'וויט עצמו אושפז פעמיים בשל בריאות לקויה. בבחירות שנערכו בשנת 2002 נמחקה המפלגה מהמפה הפוליטית לאחר שהשיגה רק 6.23% מקולות הבוחרים. אג'וויט פרש בשנת 2004 מהנהגת המפלגה ונפטר ב-2006. בבחירות של שנת 2007 השיגה המפלגה רק 5.41% אך בשל הסכם עודפים עם מפלגת העם הרפובליקאית היה לה ייצוג של 13 חברים באספה הלאומית. המפלגה נחלשה עם הזמן ומאז הבחירות בשנת 2011 היא לא עברה את אחוז החסימה. היא איבדה את הזכות להיבחר בעת הבחירות הכלליות בטורקיה (2018).

קישורים חיצוניים
----------------

* אתר האינטרנט הרשמי של מפלגת השמאל הדמוקרטי

|  |  |
| --- | --- |
| בקרת זהויות עריכת הנתון בוויקינתונים | 
* GND: 1215410-6
* VIAF: 125587456
* WorldCat: lccn-n87928748

 |
**אשלי גרייס טוויצ'ל** (באנגלית: **Ashley Grace Twichell**; נולדה ב-16 ביוני 1989) היא שחיינית אמריקאית, אלופת העולם (בודפשט 2017) בשחייה במים פתוחים במשחה ל-5 ק"מ.

ביוגרפיה
--------

טוויצ'ל נולדה במחוז וסטצ'סטר, במדינת ניו יורק. היא למדה ושחתה באוניברסיטת דיוק.

### 2011

באליפות העולם שנערכה בשאנגחאי שבסין ביולי 2011 זכתה טוויצ'ל בשתי מדליות, זהב וארד. מדליית זהב במשחה ל-5 ק"מ קבוצתי ביחד עם אנדרו גמל ושון ראיין בתוצאה של 57:00.6 דקות, לפני אוסטרליה (57:01.8 דקות) וגרמניה (57:44.2 דקות) ומדליית ארד, במשחה ל-5 ק"מ בתוצאה של 1:00:40.2 שעות, אחרי סוואן אוברזון משווייץ (1:00:39.7 שעות) ואורלי מולר מצרפת (1:00:40.1 שעות). במשחקים הפאן-אמריקאיים שנערכו בגוודלחרה, מקסיקו באוקטובר אותה שנה היא זכתה במדליית כסף במשחה ל-800 מטר חופשי בתוצאה של 8:38.38 דקות.

### 2012

במבחנים האמריקאים לאולימפיאדת לונדון (2012) סיימה טוויצ'ל במקום עשירי במשחה ל-800 מטר חופשי בתוצאה של 8:37.34 דקות ובמקום 18 במשחה ל-400 מטר חופשי בתוצאה של 4:12.69 דקות ולא נכללה במשלחת האמריקאית לאולימפיאדה.

### 2013

באוניברסיאדה שנערכה בקאזאן, רוסיה בשנת 2013 זכתה טוויצ'ל במדליית זהב בשחייה במים פתוחים ל-10 ק"מ בתוצאה של 2:05:00.9 שעות.

### 2015

באליפות העולם שנערכה בקאזאן שברוסיה ב-2015 סיימה טוויצ'ל במקום שישי במשחה ל-5 ק"מ בתוצאה של 59:10.0 דקות, במקום תשיעי במשחה ל-25 ק"מ בתוצאה של 5:20:20.8 שעות ובמקום חמישי במשחה הקבוצתי ל-5 ק"מ בתוצאה של 55:50.6 דקות.

### 2016

במבחנים האמריקאים לאולימפיאדת ריו דה ז'ניירו (2016) סיימה טוויצ'ל במקום חמישי במשחה ל-800 מטר חופשי בתוצאה של 8:29.85 דקות, בשלב המוקדמות היא קבעה תוצאה של 8:28.96 דקות ועלתה מהמקום השלישי ובמקום 11 במשחה ל-400 מטר חופשי בתוצאה של 4:11.17 דקות ולא נכללה במשלחת האמריקאית לאולימפיאדה.

באליפות העולם (בריכת 25 מטר) שנערכה בוינדזור, אונטריו, קנדה בדצמבר אותה שנה היא זכתה במדליית כסף במשחה ל-800 מטר חופשי בתוצאה של 8:11.95 דקות, אחרי ליה סמית' מארצות הברית (8:10.17 דקות) ולפני קיאה מלוורטון מאוסטרליה (8:16.51 דקות). נוסף לכך, היא סיימה במקום תשיעי במשחה ל-400 מטר חופשי בתוצאה של 4:05.27 דקות.

### 2017

באליפות העולם שנערכה בבודפשט, הונגריה ביולי 2017 זכתה טוויצ'ל בשתי מדליות, זהב וכסף. מדליית זהב במשחה ל-5 ק"מ בתוצאה של 59:07.0 דקות, לפני אורלי מולר מצרפת (59:10.5 דקות) ואנה מרסלה קוניה מברזיל (59:11.4 דקות). מדליית כסף, במשחה ל-5 ק"מ קבוצתי, ביחד עם ברנדן קייסי, היילי אנדרסון וג'ורדן וילימובסקי בתוצאה של 54:18.1 דקות, אחרי צרפת (54:05.9 דקות) ולפני איטליה (54:31.0 שעות). נוסף לכך, היא סיימה במקום עשירי במשחה ל-10 ק"מ בתוצאה של 2:00:41.3 שעות.

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* אשלי טוויצ'ל, ברשת החברתית אקס (טוויטר)
* אשלי טוויצ'ל, ברשת החברתית אינסטגרם
* אשלי טוויצ'ל, באתר olympedia.org
* אשלי טוויצ'ל, באתר Swimrankings

הערות שוליים
------------

1. ↑  המבחנים האמריקאים לאוליפיאדת לונדון 2012, 800 מטר חופשי לנשים
2. ↑  המבחנים האמריקאים לאוליפיאדת לונדון 2012, 400 מטר חופשי לנשים
3. ↑  המבחנים האמריקאים לאולימפיאדת ריו דה ז'ניירו 2016, 800 מטר חופשי לנשים
4. ↑  המבחנים האמריקאים לאולימפיאדת ריו דה ז'ניירו 2016, 400 מטר חופשי לנשים
**רועי בארי** (נולד ב- 1969) הוא קצין צה"ל במילואים בדרגת תת-אלוף. בתפקידו האחרון כיהן כמפקד מחוז דרום בפיקוד העורף.

חייו
----

בארי התגייס לשייטת 13. לאחר קורס קצינים עבר לחטיבת גבעתי ומונה למפקד מחלקה. בהמשך שימש כמפקד פלוגה. לאחר מכן מונה למפקד פלוגה בבה"ד 1. בהמשך שירת כסגן מפקד גדוד שקד. לאחר מכן מונה לקצין אג"ם של חטיבת גבעתי. לאחר שהועלה לדרגת סא"ל מונה לסגן מפקד חטיבת אפרים כולל במהלך מבצע חומת מגן. בהמשך שימש מפקד גדוד לביא בשנים 2003–2005. בשנת 2005 הקים את בא"ח כפיר ושימש כמפקדו עד שנת 2007. לאחר מכן שימש כמפקד צוות במכללה לפיקוד טקטי עד שנת 2010. 

בשנת 2010 הועלה לדרגת אל"ם ומונה למפקד חטיבת הערבה, שתחת פיקודו ביוני 2011, הפכה מחטיבת מילואים לחטיבה מרחבית, האחראית על אזור מזרח הנגב והגבול עם ירדן, בתפקידו שימש עד שנת 2012. ב-26 בדצמבר 2012 מונה למפקדה הראשון של חטיבת אילת, שהוקמה מחדש כחטיבה מרחבית, האחראית על אזור עוטף אילת, ושימש בתפקידו עד 9 באוקטובר 2013. ב-2013 מונה למפקד מחוז דרום בפיקוד העורף כולל במהלך מבצע צוק איתן, ושימש בתפקידו עד אוגוסט 2015. לאחר מכן פרש מצה"ל.

לאחר השחרור, הקים ביחד עם שותף חברת Home Land Security בשם M.T.S.

קישורים חיצוניים
----------------

* האיש שמופקד על הגבול הכי השקט והכי מתוח של ישראל, באתר וואלה!‏, 28 בספטמבר 2011
* עומר כרמון, מפקד חטיבת אילת בראיון ראשון: אנו מתריעים על כל טיל שמשוגר לעבר אילת, ערב ערב באילת, 21 במרץ 2013
* רועי בארי, "המלחמה על חוסן העורף" (במבצע צוק איתן), באתר צה"ל
* אתר האינטרנט של רועי בארי
* 

| מפקדי חטיבת יואב  |
| --- |
| 

|  |
| --- |
| רועי בארי • אבי דהן • מאיר אלמלם • רז שריג • יוגב בר-ששת • איתמר דשל |

 |
בבית הקברות גלאסנווין
**בית הקברות גלאסנווין** (באנגלית: **Glasnevin Cemetery**; אירית: **Reilig Ghlas Naíon**) הוא בית הקברות הקתולי המרכזי של דבלין, בירת אירלנד.

היסטוריה
--------

בית הקברות גלאסנווין נוסד ב-1832. עד לשנה זו לא היה לקתולים בדבלין בית קברות משלהם, עקב חוקים בריטיים שהגבילו את טקסי הדת הקתולית. חוקים אלה בוטלו ב-1829, בעקבות פעילות אירית נמרצת, שהוביל דניאל או'קונל ואשר אילצה את ממשלת בריטניה לבטל את ההגבלות המוטלות על הקתולים בחוקי המדינה. ביטולן של ההגבלות חל לא רק על קתולים, אלא גם על כל הדתות שאינן מאוגדות במסגרת "הכנסייה של אירלנד".

בית הקברות משתרע על פני כ-480 דונם. מצבות רבות בו מעוצבות בצורת צלב קלטי, שהיה נהוג באירלנד עד אמצע המאה העשרים, בשל אופיו הלאומי. מסביב לבית הקברות חומה הכוללת מגדלי שמירה, שהוצבו כדי למנוע גנבת גופות, תופעה שהייתה נפוצה במאות ה-18 וה-19.
בבית הקברות קבורים כ-1.2 מיליון בני-אדם.

בבית הקברות קבורים אישים איריים רבים. בהם ניתן למנות את:

* צ'ארלס סטיוארט פרנל - מדינאי אירי פרוטסטנטי
* דניאל או'קונל - מדינאי אירי, אחראי במידה רבה להקמת בית הקברות
* איימון דה ואלירה - נשיא וראש ממשלת אירלנד
* מייקל קולינס - מנהיג אירי לאומי
* ארתור גריפית' - מייסד השין פיין
* כריסטי בראון - סופר, מחבר כף רגלי השמאלית
* רוג'ר קייסמנט - מהפכן ופטריוט אירי שהוצא להורג על ידי האנגלים

בית הקברות גלאסנווין נחשב גם לאתר תיירות.
זהו המקום בו מתרחשת מרביתו של הפרק "האדס" ברומן יוליסס, שכתב הסופר האירי ג'יימס ג'ויס. בימי בלומסדיי נערך באתר לעיתים שחזור סמלי של טקס הקבורה, בו השתתף לאופולד בלום ב"יוליסס". ג'ויס עצמו אינו קבור באירלנד.

קישורים חיצוניים
----------------

ויקישיתוף מדיה וקבצים בנושא **בית הקברות גלאסנווין** בוויקישיתוף
* 

* אתר האינטרנט הרשמי של בית הקברות גלאסנווין (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 315621637
* WorldCat: viaf-315621637

 |
**יובאן רדומיר** (בבוסנית: **Jovan Radomir**; נולד ב-8 בספטמבר 1963) הוא מנחה טלוויזיה בוסני-שוודי.

ביוגרפיה
--------

רדומיר נולד בעיירה ברפובליקה סרפסקה, ובגיל שנתיים היגר עם הוריו לשוודיה.

בתחילת הקריירה שלו החל לעבוד בתאגיד השידור השוודי והנחה מספר תוכניות מוזיקה כמו Voxpop, Folktoppen ו-Megadrom, במסגרת תוכניותיו הוא ראיין את חברי להקת U2.

ב-2005 שידר ממופע של איירון מיידן באולבי, הוא סיקר מטעם SVT24 משחקים של ליגת הכדורסל השוודית.

ב-2011 שיחק תפקיד קטן של פקח גבולות בסרט "The Dog Trick" לצד אלכסנדר סקארסגארד, באותה שנה פרסם את הספר "Mitt Balkan: mat och människor", אוסף מאכלים אהובים עליו מהמטבח הסרבי.

### אירוויזיון

באירוויזיון 2004 ו-2006 הגיש את תוצאות הניקוד השוודי: ב-2004, כשהכריז על שתים עשרה הנקודות הניתנות לסרביה, עשה זאת בסרבית, וב-2006, כשהעניק את עשר הנקודות לבוסניה והרצגובינה, עשה זאת בבוסנית.

ב-2005 כתב את המילים לשיר "You're Gonna Get What You Deserve" שבוצע על יד הזמרת הבוסנית ניקיטה והתחרה בקדם-אירוויזיון הבוסני.

ב-2008 ו-2009 הנחה את התוכנית "Eurovision Countdown", ששודרה לפני האירוויזיון בכל אחת מן המדינות המשתתפות בתחרות והייתה בעלת 200 מיליון צופים. 

כתב את המילים לגרסה האנגלית של השיר "Molitva", שזכה באירוויזיון 2007.

קישורים חיצוניים
----------------

ויקישיתוף מדיה וקבצים בנושא **יובאן רדומיר** בוויקישיתוף

* יובאן רדומיר, במסד הנתונים הקולנועיים IMDb (באנגלית)
**משה יצחק גווירצמן** (כונה: **רבי איציק'ל**) (י"ב בטבת ה'תרמ"ב ינואר 1882 – י' בתשרי ה'תשל"ז אוקטובר 1976) היה מייסד חסידות פשעווארסק ואדמו"רה הראשון באנטוורפן שבבלגיה.

שושלת משפחתו
------------

רבי משה יצחק גווירצמן נולד בי"ב בטבת ה'תרמ"ב בעיר גורליץ בגליציה לחנה בריינדל ולרבי נפתלי אלימלך גווירצמן שהיה נינו של רבי אלימלך מליז'נסק (*"הנועם אלימלך"'*). סבו, הרב אברהם גווירצמן הוא אביה של הרבנית שיינדל, אשתו החמישית של הרב יחזקאל שרגא הלברשטאם אדמו"ר משינאווא.

רבי איציק'ל נישא לרבנית רחל, בתו של הרב ישכר דב הכהן גלאנץ, נכדו של הרב אריה לייב ליפשיץ (**בעל אריה דבי עילאי**) משינובה. לרבי איציק'ל ולאשתו נולדו ארבעה ילדים, אשתו נפטרה בכ"ד תמוז ה'תרפ"ו. בנו, שתי בנותיו, בעליהן משפחתם נספו בשואה. בתם אלטע בינא ובעלה רבי יעקב לייזר ברחו לסיביר וניצלו.

חסידות פשעווארסק
----------------

בשנת ה'תרמ"ו עבר אביו על פי ציווי הרב משינאווא לגור בעיר שינאווא. בבגרותו למד בישיבת העיר טארנע בראשות הרב משה אפטער, אליה נשלח על ידי דודו הרב יחזקאל שרגא משינאווא. לאחר נישואיו עבר לגור בעיר פשעווארסק שבפולין, ומאז נקרא האדמו"ר מפשעווארסק. בפרוץ מלחמת העולם השנייה הגלה לסיביר ברוסיה, לאחר השואה חזר לקראקא שבפולין ובכסלו שנת ה'תש"ט עבר להתגורר בפריז שבצרפת. בחודש אדר א' ה'תשי"ז התיישב ר' איציק'ל באנטוורפן שבבלגיה, באנטוורפן נהיה ר' איציק'ל אדמו"ר החסידי, וכיהן כנשיא כולל גליציה-חבת ירושלים. והיה נקרא האדמו"ר מפשעווארסק על שם העיירה ממנה הגיע.

הרב גווירצמן היה לאדמו"רה הראשון של החסידות. בי' בתשרי, באמצעו של יום הכיפורים ה'תשל"ז נפטר לאחר 43 שנות אדמו"רות. הוא נטמן בבית העלמין היהודי פיטע בהולנד ועל מקום קבורתו הוקם אוהל ציון. לאחר פטירתו הכתירו חסידיו (ובראשם רבי אלחנן היילפרין מרבני לונדון) את חתנו, בעל בתו אלטא בינה, הרב יעקב לייזר (כונה רבי יענק'לה) כאדמו"ר החסידות. אחריו ממלא את מקומו באדמו"רות בנו רבי לייבוש לייזר.

דברי תורתו, סיפוריו והנהגותיו יצאו בספר "שיח יצחק". תולדותיו בספר "רועה אבן ישראל".

קישורים חיצוניים
----------------

* רבי משה יצחק גווירצמן, אהלי צדיקים
* י' תשרי, ימי ההילולא במעגל השנה
* דבר בעתו, HebrewBooks
* משה יצחק בן נפתלי אלימלך געווירצמאן (1882-1976), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007306874105171
* ISNI: 0000 0000 6835 4084
* LCCN: n94123113
* VIAF: 97195629
* WorldCat (עם VIAF): 97195629

 |
**בית הנבחרים של וירג'יניה** (באנגלית: **Virginia House of Delegates**) הוא הבית התחתון בבית המחוקקים של קהיליית וירג'יניה, לצד הסנאט של וירג'יניה. בבית הנבחרים ישנם 100 חברים הנבחרים לתקופות כהונה בנות שנתיים. שלא כמו רוב מדינות ארצות הברית, בחירות אלה מתקיימות במהלך שנים אי-זוגיות. בראש הבית עומד יושב ראש בית הנבחרים, הנבחר מבין חברי הבית בידי עמיתיו. יושב הראש בדרך כלל מגיע ממפלגת הרוב, ומתוקף תפקידו הופך לחבר העצמתי ביותר בבית הנבחרים מבחיתנ סמכויותיו.

הבית חולק תחומי שיפוט חקיקתיים עם הסנאט של וירג'יניה, הבית העליון של האספה הכללית של וירג'יניה. בית הנבחרים הוא היורש המודרני של בית השׁוֹעִים (House of Burgesses), שהתכנס לראשונה בג'יימסטאון בשנת 1619. בית הנבחרים מחולק לסיעות של המפלגה הרפובליקנית ושל המפלגה הדמוקרטית. בנוסף ליו"ר ישנם תפקידי הנהגה אחרים — מנהיג הרוב, מצליף הרוב, יו"ר סיעת הרוב, מנהיג המיעוט, מצליף המיעוט, יו"ר סיעת המיעוט ויושבי ראש ועדות בית הנבחרים. לצד וירג'יניה, רק וירג'יניה המערבית ומרילנד מכנות את בית הנבחרים שלהן כ-"House of Delegates" (תרגום מילולי: "בית הנציגים").

השכר השנתי לחברי בית הנבחרים הוא 17,640 דולר אמריקאי בשנה. כל נציג מייצג בערך 84,702 אנשים. על המתמודדים לבית הנבחרים להיות בני 21 לפחות בעת הבחירות; תושבי מחוז הבחירה אותו הם מבקשים לייצג; ובעלי זכות הצבעה למחוקקי האספה הכללית. המושב הרגיל של האספה הכללית אורך 60 ימים במהלך שנים זוגיות, ובשנים אי-זוגיות מתכנס בית הנבחרים לתקופה בת חודש ימים בלבד, אלא אם הוחלט להאריך את המושב ברוב של שני שלישים בשני בתי האספה הכללית.

ב-4 בנובמבר 2020, יום בחירות 2020 בארצות הברית, אישרו תושבי וירג'יניה תיקון חוקתי שהשמיט מידי האספה הכללית את הסמכות לשנות את הרכב מחוזות הקונגרס ומחוזות הבחירה בווירג'יניה, והעניק אותה לגוף ציבורי חדש המונה 16 חברים, המחולקים לשמונה מחוקקים ושמונה אזרחים. מפת מחוזות הבחירה שתיצור ועדה זו כפופה לאישור האספה הכללית, אך המחוקקים אינם יכולים לשנות את הצעות הוועדה.

קישורים חיצוניים
----------------

ויקישיתוף מדיה וקבצים בנושא **בית הנבחרים של וירג'יניה** בוויקישיתוף
* אתר האינטרנט הרשמי של בית הנבחרים של וירג'יניה

הערות שוליים
------------

1. ↑  "Virginia House of Delegates". DailyPress.com. Retrieved September 11, 2008.
2. ↑  Proposed Amendments for 2020, באתר מחלקת הבחירה של וירג'יניה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007371407305171
* GND: 5037519-2
* LCCN: n79018462
* VIAF: 132066712
* WorldCat: lccn-n79018462

 |
**יְהוּדִית בַּת-בְּאֵרִי**, דמות מקראית, אשת עשו. שמה מופיע בספר בראשית, פרק כ"ו, פסוק ל"ד, כאשתו הראשונה של עשו אשר נישא לה כאשר היה בן ארבעים.

מוצאה
-----

מוצאה לפי הכתוב בספר בראשית הוא חיתי. "וַיִּקַּח אִשָּׁה אֶת-יְהוּדִית, בַּת-בְּאֵרִי הַחִתִּי-וְאֶת-בָּשְׂמַת, בַּת-אֵילֹן הַחִתִּי." לפי הכתוב במקור אחר בספר בראשית עשו נושא את "אֶת-עָדָה, בַּת-אֵילוֹן הַחִתִּי, וְאֶת-אָהֳלִיבָמָה בַּת-עֲנָה, בַּת-צִבְעוֹן הַחִוִּי. אֶת-בָּשְׂמַת בַּת-יִשְׁמָעֵאל, אֲחוֹת נְבָיוֹת." יש הסוברים כי נפלו טעויות בהעתקת רשימות היוחסין.

יש הטוענים כי שמות נשותיו של עשו בבראשית, ל"ו הם השמות הנכונים ואילו שמות הנשים בבראשית, כ"ו ובבראשית, כ"ח אלו כינוייהן. על כך גם רש"י: "עדה בת אילון היא בשמת בת אילון (בראשית, כ"ו) ונקראת בשמת על שם שהייתה מקטרת בשמים לעבודה זרה. אהליבמה היא יהודית (בראשית, כ"ו, ל"ד) אותו רשע (ר"ל עשו) כינה את שמה יהודית לומר שהיא כופרת בעבודה זרה[דרושה הבהרה] כדי להטעות את אביו יצחק... בשמת בת ישמעאל להן קורא לה מחלת (בראשית, כ"ח, ט')".

נשות עשו היו למורת רוח בעיני רבקה ויצחק. נאמר עליה ועל בשמת כי "וַתִּהְיֶיןָ מֹרַת רוּחַ לְיִצְחָק וּלְרִבְקָה". ועל כך רש"י: "מורת רוח - ל' המראת רוח כמו (ספר דברים, פרק ט') ממרים הייתם כל מעשיהן היו להכעיס ולעצבון ליצחק ולרבקה - שהיו עובדות אלילים."

הערות שוליים
------------

1. ↑  פרשנים כדוגמת רש"י רואים קשר בין עשו ליצחק אשר גם הוא נישא לרבקה בהיותו בן ארבעים: "בן ארבעים שנה - עשו היה נמשל לחזיר שנאמר (תהילים פ') יכרסמנה חזיר מיער החזיר הזה כשהוא שוכב פושט טלפיו לומר ראו שאני טהור כך אלו גוזלים וחומסים ומראים עצמם כשרים כל מ' שנה היה עשו צד נשים מתחת יד בעליהן ומענה אותם כשהיה בן מ' אמר אבא בן מ' שנה נשא אשה אף אני כן"
2. ↑  ספר בראשית, פרק כ"ו, פסוק ל"ד
3. ↑  ספר בראשית, פרק ל"ו, פסוקים ב'–ג'
4. ↑  משה ויינפלד, **עולם התנ"ך: בראשית**, תל אביב, דוידזון-עתי, 1993, עמ' 169.
5. ↑  אוריאל סימון, **בקש שלום ורדפהו**, תל אביב, הוצאת ידיעות אחרונות, 2002, עמ' 278.
6. ↑  ספר בראשית, פרק כ"ו, פסוק ל"ה
**התנועה הדמוקרטית האשורית** (באנגלית: (**Assyrian Democratic Movement** (ADM, בארמית סורית: **ܙܘܥܐ ܕܝܡܘܩܪܛܝܐ ܐܬܘܪܝܐ**, תעתיק לעברית: זועא דימוקרטיא אתוריא או בקיצור זועא (Zowaa)) היא מפלגה אשורית אתנית בעיראק, ונכון ל-2009 היא המפלגה האשורית היחידה אשר זוכה לייצוג בפרלמנט העיראקי.

המפלגה הוקמה ב-12 באפריל 1979 במטרה לשמש ייצוג לעם האשורי בעיראק וכדי לספק התנגדות למשטר מפלגת הבעת' וניסיונותיו החוזרים ונשנים לנשל את האשורים מאדמותיהם. בשנת 1982, הכריזה התנועה על מאבק מזוין נגד המשטר העיראקי, שהיה בזמנים אלו תחת שלטון יד הברזל של סדאם חוסיין. ראש התנועה הדמוקרטית האשורית בפרוץ המאבק היה יונדם כנא, שהיה במשך שנים רבות מסומן כמטרה על ידי מפלגת הבעת' העיראקית, כיום הוא משמש כחבר פרלמנט מטעם המפלגה.

התנועה מוציאה לאור את העיתון "בהרה".

האגף הצבאי של התנועה נקרא "יחידות הגנה למישור נינוה".

קישורים חיצוניים
----------------

ויקישיתוף מדיה וקבצים בנושא **התנועה הדמוקרטית האשורית** בוויקישיתוף
* 

* אתר האינטרנט הרשמי של התנועה הדמוקרטית האשורית

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no99064993
* VIAF: 136365291
* WorldCat: lccn-no99064993

 |
**בלצ'אנה** (בפי היהודים: **בלצ'נה)** (ברומנית: **Bălăceana)** הוא כפר ברומניה, במחוז סו'צאבה, באזור בוקובינה.

דמוגרפיה וממשל
--------------

על פי מפקד האוכלוסין שנערך בשנת 2011, אוכלוסיית הקומונה של בלצ'אנה מונה 1,520 תושבים, ירידה לעומת המפקד הקודם שנערך בשנת 2002 בה מנתה 1,619. רוב התושבים רומנים (98.62%), והשאר (1,12%) משתייכים לקבוצות אתניות אחרות. מבחינה דתית, רוב התושבים הם נוצרים אורתודוקסים (95.33%), והשאר, משתייכים לקבוצות נוצריות אחרות, או שדתם אינה ידועה. 

הקומונה (יחידת ממשל בדרגה הנמוכה ביותר בחלוקה האדמיניסטרטיבית של רומניה) של בלצ'אנה מנוהלת על ידי ראש עיר ו-11 חברי מועצה.

קהילה יהודית בעבר
-----------------

אוכלוסייתו היהודית של כפר זה בתקופת טרום השואה הייתה ידועה כיראת שמיים, עד כדי שאמרו על בלצ'אנה "ארץ ישראל הקטנה". כי בכפר, למרות היותם במיעוט, בלטו היהודים לעומת הרוב הנוצרי.

רוב יהודי בלצ'אנה התיישבו במקום לקראת סוף המאה ה-19 והתפרנסו ממסחר זעיר. למרות זאת לרובם היו משקי עזר קטנים, בהם עבדו והעסיקו אף עובדים אחרים.

הקהילה היהודית הקטנה במקום לא הייתה עצמאית, אלא מסונפת לקהילת סוצ'אבה, שם גם נקברו מתיהם. בקהילה היו כ-50 משפחות.

בבלצ'אנה היה בית כנסת עשוי עץ, שהוקם בשנת 1910, ובו היו 5 ספרי תורה. קודם הקמתו של בית כנסת זה התפללו תושבי המקום בבית פרטי. המתפללים במקום היו מחסידות ויז'ניץ. למרות היות הקהילה קטנה פעל במקום גם מקווה טהרה, ואף "חדר" עבור הילדים. היהודים במקום נודעו באדיקותם הדתית ובבקיאותם בתלמוד.

בתקופת מלחמת העולם הראשונה, סבלו יהודי בלצ'אנה עקב הקרבות שהתחוללו בקרבת מקום.

במהלך התקופה שבין מלחמות העולם נפתח במקום סניף של ההסתדרות הציונית וסניפים של "המזרחי" ו"אגודת ישראל". בשנת 1934 הוצא חוק לשמיטת חובותיהם של האיכרים ליהודים. על רקע אווירה זו, הגיעו מסיתים אנטישמים מחוץ לכפר וארגנו את תושביו הנוצרים לערוך פרעות ביהודים. בפרעות אלה נחרב בית הכנסת ונגרמו פגיעות ברכוש ובנפש, אך בהתערבות השלטונות הן הופסקו.

בשואה
-----

בקיץ 1940, נסוגו יחידות מצבא רומניה מבסרביה. לבלצ'אנה הגיעה יחידה צבאית שבראשה עמד ואלריו קארפ, במסלול נסיגת יחידתו מבסרביה.

למזלם הרב של היהודים, בבלצ'אנה הייתה מוצבת יחידת תותחנים רומנית. מפקדה של אותה יחידה מנע עריכת פרעות ביהודים ויחידתו הגנה עליהם.

בספטמבר 1940, עם עלייתו לשלטון של יון אנטונסקו, החלו רדיפות היהודים במקום. אדמותיהם ורכושם של היהודים הוחרם, ואלה החלו לעזוב את בלצ'אנה בזה אחר זה ללא הרכוש אותו השאירו מאחור.

בבלצ'אנה נשארו יהודים מעטים בלבד ובינואר 1940 פרצו אנשי משמר הברזל לבתיהם, עינו אותם ושדדו את מעט הרכוש שעוד נותר בידיהם. ב-5 בינואר עזבו היהודים האחרונים את בלצ'אנה אל סוצ'אבה השכנה, ובאוקטובר 1941 גורשו ביחד עם יהודי סוצ'אבה לטרנסניסטריה. לאחר המלחמה שבו לעיר יהודים בודדים.

לקריאה נוספת
------------

* הערך "בלצ'יאנה" באתר 'ארגון יהודי בוקובינה'

קישורים חיצוניים
----------------

ויקישיתוף מדיה וקבצים בנושא **בלצ'אנה** בוויקישיתוף
* 

* אתר האינטרנט הרשמי של בלצ'אנה

הערות שוליים
------------

1. ↑  מתורגם מתוך הערך בוויקיפדיה הרומנית
2. ↑  מתוך האתר 'ארגון יהודי בוקובינה'

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987011507976605171

 |
יפןיפן זהו שם יפני; שם המשפחה הוא מינאמוטו. 
**מינאמוטו נו טָמֵיוֹשי** (יפנית: 源為義 ‏; 1096–1156) היה ראש שבט מינאמוטו בזמן תקופת הייאן, נכדו של מינאמוטו נו יוֹשיאִיֶה, וסבו של מינאמוטו נו יוריטומו, השוגון הראשון. הוא הוביל את כוחות הקיסר סוטוקו במהלך מרד הוגֶן. טמיושי היה ידוע גם בשם **מוּטְסוּ שׁירוֹ**.

על אף שטמיושי ידוע בעיקר בשל מעורבותו במרד הוגן, הוא השתתף במספר עימותים אחרים במהלך חייו. בשנת 1113 לערך, היריבות המתמשכת בין הנזירים הלוחמים של מקדש מי (Mii-dera) ואלה של מנזר אֵנְרָיאקוֹ (Enryaku-ji) הסלימה לאלימות שהתפרצה ברחובות קיוטו. על אף שמשמר הארמון התארגן להגנת הקיסר, טמיושי, בעזרת קומץ סמוראים רכובים על סוסים, הצליח לדחוק את המתפרעים אל מחוץ לעיר.

עם תבוסתו במרד הוגן, נשפט טמיושי למוות, ובנו מינאמוטו נו יושיטומו הצטווה להורגו. יושיטומו סרב, וקצין אחר משבט מינאמוטו, אשר סירב לתת לטמיושי להרג בידי אדם משבט טאירה, הוציא אותו להורג ואחר כך התאבד בעצמו.

לקריאה נוספת
------------

* Sansom, George (1958). 'A History of Japan to 1334'. Stanford, California: Stanford University Press.

קישורים חיצוניים
----------------

ויקישיתוף מדיה וקבצים בנושא **מינאמוטו נו טמיושי** בוויקישיתוף
* מינאמוטו נו טמיושי, באתר אנציקלופדיה בריטניקה (באנגלית)
**פומייחובק** (בפולנית: **Pomiechówek**) הוא כפר במחוז נובידבור שבפרובינציית מזוביה בפולין, כ-6 ק"מ צפונית מזרחית לנובידבור ועל גדת נהר וקרה, בו פעל בזמן השואה מחנה ריכוז.

תולדות היישוב
-------------

הכפר נזכר לראשונה באמצע המאה ה-11, ובאמצע המאה ה-13 הוקמה בו כנסייה. בתחילת המאה ה-19 הוקמה בפקודת נפוליאון מצודה ביישוב, "הפורט השלישי", ובשנת 1815 נכלל הכפר בתחום פולין הקונגרסאית.

יהודי פומייחובק
---------------

קהילה יהודית התקיימה ביישוב מתחילת המאה ה-19. בשנת 1920, במהלך המלחמה הפולנית-סובייטית, גירשו השלטונות הפולניים את כל יהודי היישוב ממנו, לאחר שהואשמו בסיוע לרוסים. לאחר שוך הקרבות, חזרו רק חלק מהיהודים לבתיהם, ובשנת 1921 נמנו בכפר 202 יהודים, כשליש מתושביו.

עם פרוץ מלחמת העולם השנייה נמלטו מהכפר חלק מיהודיו, וכל הנותרים גורשו לאחר הכיבוש הגרמני לנובידבור ולפלונסק. בקיץ 1941 הקימו הגרמנים מחנה ריכוז בשטח המצודה שבכפר, אליו הובאו כ-3,000 יהודים מגטאות הסביבה. כל אלו רוכזו בצפיפות רבה בעשרה תאי בטון תת-קרקעיים בשטח המצודה, ובמשך מספר ימים לא סופקו להם מזון ושתייה. בהמשך, הוקצבה ליהודים במחנה מנה של 50 עד 100 גרם לחם ליום לאיש ומים מועטים. מעת לעת ירו הגרמנים ביהודים שעמדו בתור למים. בימים הראשונים לקיום המחנה, נרצחו בו בין 600 ל-800 יהודים.

ב-14 באוגוסט 1941 הועברו כ-2,000 היהודים שנותרו במחנה לגבול הגנרלגוברנמן, ועם הגיעם ללגיונובו התעללו בהם השוטרים הגרמנים, ובין היתר אילצו אותם לרוץ בתוך מדורות. משם נלקחו יהודי המחנה לגטו ורשה.

קישורים חיצוניים
----------------

ויקישיתוף מדיה וקבצים בנושא **פומייחובק** בוויקישיתוף
* 

* אתר האינטרנט הרשמי של פומייחובק
* פומייחובק באתר מרכז מורשת יהדות פולין
* "פומייחובק", באתר השטעטל הווירטואלי

|  |  |
| --- | --- |
| בקרת זהויות עריכת הנתון בוויקינתונים | 
* GND: 7622426-0

 |